En personbil påkørte i høj fart en forankørende bil på afkørselsrampen i nordgående retning ved Hobro Nord.

Fire personer kom til skade ved en voldsom ulykke på afkørselsrampen i sydlig retning ved Hobro Nord på motorvej E45. - Der er to fastklemte, men ifølge de første meldinger er alle tilskadekomne vågne og kan tale, fortæller vagtchef ved Nordjyllands Politi Per Vagn Nielsen, der fik meldingen om ulykken klokken 20.37. De første meldinger lød, at ulykken var sket fordi en personbil i høj fart var kørt ind i en forankørende på afkørselsrampen, som så igen kørte ind i endnu en forankørende. Efterfølgende har det dog vist sig, at ulykken faktisk ikke skete på selve afkørselsrampen, men på hovedvej 29, der krydser motorvejen. Her havde personbilen, der kom med høj fart på hovedvejen, torpederet to biler, der kørte fra afkørselsrampen og ud på hovedvejen. Ifølge politiet sad de to fastklemte i deres biler længe, men deres skader er, så vidt vides, ikke alvorlige. Der er til gengæld sket stor materiel skade, og afkørslen er stadig, klokken 21.30, spærret. Det samme er hovedvej 29, som afkørslen leder op på. På Vejdirektoratets trafikkort kan man følge med i trafiksituationen.